Seurakuntaneuvosto 14.8.2018

**SIELLÄ MISSÄ SINÄKIN - KIRKKO KAUNIAISISSA**

**Toimintalinjauksen 2019-2021 tausta**

**Kauniaisten suomalainen seurakunta**

**Kauniaisten suomalainen seurakunta ja sen toimintaympäristö**

Kauniainen on pieni kaupunki keskellä pääkaupunkiseutua. Kauniaisissa on noin 9400 asukasta, joista 60 % on suomenkielisiä, 34 % ruotsinkielisiä ja 6 % vieraskielisiä. Lähivuosina kaupungin asukasluvun arvioidaan jatkavan kasvuaan reilun 100 henkilön vuosivauhdilla. Kauniainen tunnetaan kaksikielisenä alhaisen veroäyrin ja hyvätuloisten asukkaiden kaupunkina. Todellisuudessa elämä on monimuotoista myös Kauniaisissa. Esimerkiksi hyväosaisuudesta tai korkeasta koulutustasosta kertovien tilastojen keskiarvojen taakse kätkeytyy aina myös sen muodostava hajonta.

Kauniaisten suomalainen seurakunta juhlii tänä vuonna 40-vuotista taivaltaan. Se on itsenäistynyt 1.1.1978 Kanta-Espoon seurakunnasta (nykyinen Espoon tuomiokirkkoseurakunta). Tällä hetkellä seurakunnassamme on 11 työntekijää ja seurakunnan jäsenmäärä on noin 4300. Viikoittainen kokoava toiminta on vireää ja monipuolista.

Seurakunnan toimintaympäristön muodostaa pääkaupunkiseudun todellisuus, jota leimaa länsimaisen kulttuurin ja yksilön jatkuvasti kiihtyvä muutos sekä yhteiskunnan sirpaloituminen. Yhtenäiskulttuuria ja yleistä mielipidettä ei oikeastaan enää ole. Tyypillistä on yksilöllisyyden korostuminen ja sosiaalisen median sekä muun verkkoviestinnän kasvava merkitys ihmisten elämässä. Yhteisöllisyys ilmenee siinä yhä useammin spontaaneina ja lyhytaikaisina yhteisöinä, jotka syntyvät esimerkiksi verkon välityksellä yhden teeman tai asian ympärille.

Kirkosta eroaminen on lisääntynyt voimakkaasti 2000-luvulla. Tänä päivänä kirkko on yksi monikulttuurisen yhteiskunnan lukuisista toimijoista, joka menettää asemiaan ainakin suurissa kaupungeissa. Seurakuntien jäsenmäärän osuus Kauniaisten kaupungin väestöstä on noin 71 % ja arvion mukaan vuonna 2020 seurakuntaan kuuluu enää 70 %. Tämä kehityskulku on huomioitava tulevaisuuden toimintaa ja resursseja suunnitellessa.

Yhteiskunnan ja kokonaiskirkon muutokset saattavat tuoda tulevaisuudessa uudistuspaineita myös kunta- ja seurakuntarakenteisiin. Tätä kehitystä seurataan luonnollisesti myös seurakunnassa aktiivisesti.

**Toimintalinjauksen päivittäminen ja tausta-aineisto**

Seurakuntamme nykyinen toimintalinjaus on voimassa vuoden 2018 loppuun. Se on nostanut keskiöön vuorovaikutuksen vahvistamisen niiden kauniaislaisten kanssa, joiden suhde seurakuntaan on ohut tai olematon. Nykyisen strategian tausta-aineistossa, niin sanotussa *Jäsen 360* -materiaalissa tästä ryhmästä käytetään termiä *irralliset*, joita selvityksen mukaan kauniaislaisista on 65 prosenttia.

Nykyinen toimintalinjaus on havahduttanut meitä siihen todellisuuteen, että niin sanotun kokoavan toiminnan rinnalle on tarpeen etsiä uusia toiminta- ja viestintätapoja, joilla tavoitetaan heitä, joita perinteinen seurakunnan toiminta ei tavoita tai kiinnosta. Tällä strategiakaudella opittua työotetta ja ajattelutapaa halutaan hyödyntää ja edelleen kehittää tulevan toimintalinjauksen myötä. Toimintamme ytimen muodostaa jatkossakin laadukas perustoiminta, josta saamme jatkuvasti hyvää palautetta siihen osallistuvilta. Se on kuvattu perustoimintokuvauksissa, joiden avulla sitä jatkuvasti myös arvioidaan. On tärkeää nähdä tämän perustyön vahvuus ja ylläpitää sen hyvää tasoa jatkossakin. Samalla katsomme kuitenkin eteenpäin, etsimme uusia mahdollisuuksia ja kehitämme seurakunnan elämää uudistuvalla työotteella.

Päivitetty toimintalinjaus nostaa keskiöön entistä vahvemmin seurakuntalaisen. Haluamme jatkossa entisestäänkin vahvistaa toimintakulttuuria, jossa seurakuntalaisella on mahdollisuus toimia, vaikuttaa ja kokea osallisuutta seurakunnassaan. Seurakuntalaisia ei nähdä työntekijöiden työn kohteina, sillä seurakuntalaiset ovat seurakunta. Siksi heille on annettava aito mahdollisuus vaikuttaa ja toimia, kantaa vastuuta seurakunnastaan ja käyttää sen tiloja. Tämä edellyttää sekä luottamukseen perustuvaa ilmapiiriä että osallistumista ja vapaaehtoistyötä rajoittavien esteiden kartoittamista ja raivaamista, oli esteissä kyse sitten ajattelutavoista tai rakenteista.

Toimintalinjauksen päivittäminen on ollut seurakunnan painopisteenä vuonna 2018. Päivitysprosessia varten on kerätty taustamateriaalia seurakuntaneuvoston jäseniltä ja työntekijöiltä sähköisen kyselyn muodossa. Kyselyssä kartoitettiin palautetta vielä voimassa olevasta toimintalinjauksesta ja pohdittiin tulevan strategian suuntia. Toimintalinjauksen suunnista on keskusteltu työyhteisössä työntekijöiden kanssa myös kehityskeskustelujen yhteydessä. Kyselyn materiaalia ja uuden strategian suuntalinjoja työstettiin seurakuntaneuvoston ja työntekijöiden yhteisessä strategiapäivässä Työväen Akatemiassa 3.3.2018. Näiden pohjalta kirkkoherra laati luonnoksen seurakunnan uudeksi toimintalinjaukseksi vuosille 2019-2021. Sitä käsiteltiin seurakuntaneuvoston kokouksessa 3.5.2018 ja työntekijöiden kanssa työyhteisön suunnittelupäivässä 16.5.2018. Käytyjen palautekeskustelujen pohjalta kirkkoherra on muokannut toimintalinjausta ja se käsitellään vielä kertaalleen seurakuntaneuvostossa 14.8.2018.

Toimintalinjauksen tausta-aineistona ovat toimineet myös kokonaiskirkon tärkeät dokumentit, jotka linjaavat ja käsittelevät tulevien vuosien kirkollista elämää: kokonaiskirkon strategia *Kohtaamisen kirkko - Suomen evankelis-luterilaisen kirkon toiminnan suunta vuoteen 2020,*

*Kirkon tulevaisuuskomitean mietintö*, Kirkkohallituksen raportti *Missiologian tuntemus ja osaaminen kirkon työssä* ja kirkon viestintäohjelma *Viestintä2020! - Suomen evankelis-luterilaisen kirkon viestintäohjelma vuoteen 2020*. Tässä dokumentissa avataan toimintalinjauksen ja valittujen painopisteiden taustaa ja perusteita.

**Toiminta-ajatus**

***Vahvistamme uskoa,***

***tuemme toivoa,***

***rohkaisemme rakastamaan.***

Kirkko kutsuu ihmisiä Jumalan yhteyteen sekä rohkaisee välittämään lähimmäisistä ja luomakunnasta. Seurakunnan perustehtävänä on siis välittää viestiä Jumalan rakkaudesta ja kutsusta lähimmäisen rakkauteen sanoin ja teoin. Tämä perustehtävä on kiteytetty seurakuntamme toiminta-ajatuksessa: *Vahvistamme uskoa, tuemme toivoa, rohkaisemme rakastamaan*.

Toiminta-ajatus nivoutuu kristillisen uskon kolmeen peruskäsitteeseen, jotka ovat usko, toivo ja rakkaus. Näin toiminta-ajatus ilmaisee selkeästi, että kyseessä on kristillinen seurakunta. Samalla se liittyy kokonaiskirkon vuoteen 2020 asti ulottuvaan *Kohtaamisen kirkko* -strategiaan, joka määrittää kirkon arvoiksi uskon, toivon ja rakkauden seuraavasti:

Usko – Yhteys armolliseen Jumalaan on kristityn elämän kestävä perusta.

Toivo – Jeesuksen lupaus tulevaisuudesta tuo toivon.

Rakkaus – Pyhä Henki rohkaisee meitä rakastamaan toisiamme.

Toiminta-ajatus on myös toiminnallinen, toimintaan viittaava ja siihen tähtäävä, kun siinä on kolme verbiä: *vahvistamme, tuemme ja rohkaisemme*. Toiminnallisuus muistuttaa seurakunnan missiosta, tehtävästä. Kirkko on olemukseltaan lähetetty kirkko. Lähetettynä oleminen merkitsee suuntautumista itsestä ulospäin, jotta kaikki ihmiset saisivat kohdata evankeliumin. Tätä varten seurakunta elää evankeliumia todeksi julistamalla, rukoilemalla, palvelemalla kaikkia ja etsimällä yhteyttä kaikkiin ihmisiin. Seurakunta ei vain osallistu lähetystehtävän toteuttamiseen, vaan on olemassa sitä varten. Seurakuntamme on siis ytimeltään missionaarinen, rukoileva ja diakonin yhteisö.

**Toimintaa ohjaavat arvot**

***Luottamus***

***Rohkeus***

***Välittäminen***

Arvot yhdistävät meitä, määrittävät meitä seurakunnan jäseninä ja ohjaavat valintojamme ja työtämme. Ne ohjaavat meitä, kun ratkaisemme pieniä ja suuria asioita ilman täsmällisiä ohjeita. Arvomme nousevat suoraan toiminta-ajatuksestamme. Usko on luottamusta Jumalan rakkauteen ja siitä kumpuavaa pyrkimystä rakentaa seurakunnasta yhteisö, jossa ihmiset voivat luottaa toisiinsa. Toivo ilmenee rohkeutena kohdata elämä, toinen toisemme ja muuttuva kulttuuri avoimesti, vilpittömyyteen ja ennakkoluulottomuuteen pyrkien. Välittäminen puolestaan on rakkautta, joka ilmenee sitoutumisena, kunnioituksena ja kohtuullisuutena. Näiden arvojen tulisi välittyä toiminnastamme ja tavasta kohdata toinen toisemme seurakunnassa.

**Toiminnan puitteet**

***Ylläpidämme vastuullista taloutta ja asiallisia toimitiloja osana Kauniaisten seurakuntayhtymää.***

***Huolehdimme työyhteisöstämme ja tuemme henkilökuntamme ja vastuunkantajiemme hyvinvointia.***

Kuten edellä on todettu, seurakunnan jäsenmäärä tulee todennäköisesti laskemaan myös Kauniaisissa lähivuosina. Vähenevien verotulojen myötä tämä vaikuttaa myös seurakunnan resursseihin siten, että resurssien lisääminen ei liene tulevaisuudessa realistista. Lähivuosien tulevaisuudennäkymä on, että kaupungin asunto-ohjelmasta johtuva lievä väestönkasvu sekä seurakunnan aiempien vuosien säästöt takaavat sen, että seurakunnan on mahdollista ylläpitää nykyistä resursointia, jossa merkittävin on osaavan henkilökunnan työpanos. Yhdessä ruotsalaisen seurakunnan kanssa muodostamme seurakuntayhtymän, jonka puitteissa pidämme toimitilamme hyvässä kunnossa. Näin toimien emme kasaa tuleville vuosikymmenille kohtuutonta korjausvelkaa. Tulevien vuosien suurena hankkeena häämöttää kirkon peruskorjaus, jolla on sekä taloudellisia että toiminnallisia vaikutuksia.

Seurakuntayhtymän yhtenä keskeisenä tehtävänä on myös huolehtia työyhteisön hyvinvoinnista. Haluamme tukea henkilökuntamme ja vastuunkantajiemme motivaatiota ja jaksamista. Pyrimme satsaamaan ennakoivasti työolosuhteisiin ja tukemaan työstä palautumista. Kehitämme henkilökuntamme ajantasaista osaamista hankkimalla työtä tukevaa koulutusta.

**Toiminnan painopisteet vuosina 2019-2021**

Seurakuntamme niin sanottu kokoava toiminta on aktiivista ja monipuolista. Se on kuvattu perustoimintokuvauksissa, joiden avulla sitä myös kehitetään jatkuvasti eteenpäin. On tärkeää on nähdä tämän perustoiminnan vahvuus ja ylläpitää sen hyvää tasoa jatkossakin. Samalla on kuitenkin huomioitava, että kokoava toiminta on toimintamuotona murroksessa: pääkaupunkiseudulla ihmiset osallistuvat ja sitoutuvat säännölliseen toimintaan yhä vähemmän. Siksi on tärkeää kehittää seurakunnan elämää myös tästä näkökulmasta ja miettiä millä muilla tavoin seurakunta voi osallista kaupunkilaisten elämään kuin vain kutsumalla ihmisiä ”kirkonmäelle” erilaisiin tilaisuuksiin. Painopistettä on laitettava yhä vahvemmin viestintään ja yhteisölähtöiseen työhön – siihen, että seurakunta kohtaa ihmisiä siellä, missä nämä jo ovat. Seuraavat tulevien vuosien painopisteet nousevat tämän tavoitteen vahvistamisesta.

**Toiminnan ytimessä on seurakuntalainen (osallisuus).**

***Seurakunta on olemassa seurakuntalaisia varten. Seurakunta = seurakuntalaiset.***

***Annetaan seurakuntalaisille mahdollisuus toimia ja toteuttaa.***

***Toimintaa ohjaa paikallinen tarve.***

***Seurakunta pyrkii tavoittamaan myös heidät, joiden kontaktipinta seurakuntaan on ohut.***

Seurakuntalaiset ovat seurakunta, eivät vain seurakunnan toiminnan kohde. Tavoitteena on avata seurakuntalaisille mahdollisuus elää ja toimia seurakunnassa ja sen tiloissa tavoilla, jotka palvelevat seurakunnan tarkoitusta ja tehtävää, sekä heidän omia toiveitaan ja tarpeitaan. Seurakuntalaiset halutaan näin ollen muuttaa toiminnan kohteista toimijoiksi. Tämä ei tarkoita sitä, että ainoa tapa osallistua seurakunnan toimintaan on toteuttaa sitä. Seurakuntalaiselle tulee edelleen olla mahdollisuus tulla ”valmiiseen pöytään” ja osallistua työntekijöiden suunnittelemaan ja toteuttamaan ohjelmaan. Kukin saa olla osallinen, toimia ja osallistua sillä tavoin kuin se on itselle luontevaa. Tärkeää on, että seurakuntalaisten halu ja kiinnostus luoda toimintaa otetaan vakavasti ja sille annetaan mahdollisuus toteutua. Seurakuntalaisten elämä, odotukset ja palautteet auttavat linjaamaan seurakunnan toimintaa.

**Ollaan siellä missä ihmisetkin ovat (jalkautuminen).**

***Seurakunta jalkautuu kaupungin tapahtumiin ja sinne, missä ihmiset kokoontuvat.***

***Ollaan läsnä kaupunkilaisten arjessa ja juhlassa.***

Kirkko toimii siellä, missä ihmiset elävät ja liikkuvat. Seurakunnan viikoittainen toiminta on merkityksellistä ja tärkeää niiden ihmisten osalta, jotka osallistuvat siihen säännöllisesti. Tätä joukkoa Kauniaisten suomalaisessa seurakunnassa on vauvasta vaariin laskien noin 200 henkeä. Tästä joukosta arviolta noin 10 prosenttia on espoolaisia, joten noin 4 prosenttia jäsenistöstämme ja reilu 3 prosenttia kaupungin suomenkielisestä väestöstä osallistuu toimintaamme viikoittain. Monet heistä osallistuvat useamman kerran viikossa.

Edellä on kuitenkin jo todettu, että kokoavan toiminnan rinnalle tarvitaan myös toisenlaisia työtapoja. Kauniaisten kompakti koko mahdollistaa jalkautumisen kaupungin tapahtumiin ja tiloihin. Esimerkiksi Granipäivä ja Kauneimmat Joululaulut paikallisissa ravintoloissa mahdollistavat myös niiden kaupunkilaisten kohtaamisen, jotka eivät osallistu viikoittaiseen toimintaan kirkon tiloissa. Uusien ihmisten tavoittaminen heidän arkensa ja elämäntodellisuuden keskellä on tulevan toimintalinjauksen keskeisiä tavoitteita. Tästä tavoitteesta nousee myös toimintalinjauksen nimi *Siellä missä sinäkin – Kirkko Kauniaisissa*.

**Toimitaan aloitteellisesti yhteistyössä (yhteistyö).**

***Tehdään aktiivista yhteistyötä paikallisten yhteistyökumppaneiden kanssa.***

***Toimitaan yhdessä seurakunnan sisällä yli työalarajojen.***

Kauniaisissa on hyvät mahdollisuudet paikalliseen yhteistyöhön eri toimijoiden kanssa. Seurakunnallamme on sujuvaa yhteistyötä monien tahojen kanssa, mutta pyrimme jatkossakin etsimään uusia, luovia ja luontevia yhteistyökumppaneita ja syventämään paikallista yhteistyötä.

Myös seurakunnan oman toimintakulttuurin sisällä on tarpeen madaltaa entisestään perinteisten työalojen ja –muotojen rajoja. Kirkon työmuodot on rakennettu pitkälti niin, että eri ikäryhmille suunnattua erillistä toimintaa järjestävät kyseisen ikä- tai kohderyhmän ammattilaiset. Nyky-yhteiskunnassa segmentoituminen ei kuitenkaan tapahdu pelkästään ikäryhmittäin. Esimerkiksi eläkeiässä olevilla ihmisillä voi olla harrastuksia tai mielenkiinnon kohteita, jotka on aiemmin liitetty mielikuvissa nuorisoon, ja päinvastoin. Siksi kiinteiden ja eriytyneiden työalojen ohella on tärkeää tehdä työtä yhdessä ja yli rajojen.

**Reagoidaan ripeästi, kehitytään ketterästi (joustavuus).**

***Toimintaa arvioidaan jatkuvasti ja kehitetään joustavasti seurakuntalaisten kanssa.  
Uskalletaan kokeilla uutta ja luopua toimimattomista toimintatavoista.***

***Pyritään pitämään suunnittelun ja toiminnan rakenteet joustavina.***

Seurakunnan toiminnan tulee kehittyä tarpeen mukaan. Siksi sitä on tärkeää arvioida yhdessä työntekijöiden ja seurakuntalaisten kanssa. Perinteisen suunnittelumallin rinnalle on hyvä kehittää joustavampaa toimintakulttuuria, jossa muutoksia voidaan tarvittaessa tehdä nopeammin kuin perinteisen toimintasuunnitelman puitteissa. Tulevaisuuden yhteiskunnan on arvioitu perustuvan kokeilunhaluiseen kulttuuriin, mikä merkitsee avoimuutta uuden oppimiselle ja rohkeutta kokeiluille. Tässä ajattelussa myös epäonnistuminen on arvokas tulos, koska siitä voidaan oppia. Koko seurakunnan toiminta ei voi perustua nopearytmiselle kokeilukulttuurille, mutta uusia avauksia ja kokeiluja voi tehdä rohkeasti sellaisessa toiminnassa, johon se luontevasti sopii.

**Viestitään fiksusti (viestinnällisyys).**

***Erotutaan paikallisissa viestintäkanavissa.***

***Etsitään uusia tapoja tavoittaa kauniaislaiset.***

***Toimintaamme osallistuvat kertovat seurakunnasta eteenpäin.***

Seurakuntamme, työntekijämme ja työmuotomme ovat siellä missä ihmisetkin. Tänä päivänä tavoitamme lukuisat seurakuntalaiset vain viestintävälineiden kautta. Nykyisen strategian aikana olemme kehittäneet paljon viestinnällistä osaamistamme ja tätä kehitystä haluamme jatkaa tulevalla suunnittelukaudella. Osallistumme seurakuntamme verkkoyhteisöjen toimintaan ja niiden luomiseen. Olemme uteliaita ja kokeilunhaluisia ja otamme käyttöön aktiivisesti myös uusia viestinnän välineitä. Satsaamme yhä enemmän paikallisiin somekanaviin ja paikallislehti Kaunis Graniin. Opettelemme viestimään fiksusti eri kohderyhmiä ajatellen: ”oikea viesti oikeassa kanavassa”.

Tavoitteenamme on myös se, että työntekijöiden ohella jokainen seurakunnan toimintaan osallistuva on viestinviejä. Hyvät kokemukset seurakunnasta kuuluvat kauas. Rohkaisemme seurakuntalaisia kutsumaan mukaan tuttaviaan ja kertomaan positiivisista kokemuksistaan toisillekin. Jokainen kohtaaminen on viestintää.

**Toimintalinjauksen arviointi**

Toiminnan painopisteiden arviointi on jatkuvaa ja läpäisevää. Seurakunnan toiminta on luonteeltaan sellaista, että sen vaikuttavuutta ja hengellistä merkitystä voi olla vaikea arvioida. Joitakin mittareita toiminnasta ja tavoitteista voi kuitenkin olla ja niitä tulee hyödyntää.

Arvioinnin työkaluina ovat muun muassa seuraavat asiat:

**Kuuluuko seurakuntalaisten ääni? – seurakuntalaisten palaute**

Työntekijät kartoittavat omilla vastuualueillaan seurakuntalaisten palautetta ja toiveita. Myös seurakuntaneuvosto toimii tärkeänä seurakuntalaisten äänenä. Seurakuntaneuvosto ja kirkkoherra käyvät aktiivista keskustelua seurakunnan toiminnan kehittämisestä.

**Miten meni? - Työntekijöiden oma arviointi**

Työntekijät laativat vuosittain toimintasuunnitelman, jossa asettavat vastuualueelle tavoitteet. Toimintakertomuksessa arvioimme miten tavoitteet saavutettiin ja pohdimme toiminnan kehittämistä sen avulla.

**Kiinnostaako toiminta? - Toiminnan tilastot**

Seurakunnan toimintatilastot kertovat osallistujamääristä.

Niiden valossa voimme arvioida toimintamme kiinnostavuutta ja tavoittavuutta.

**Tavoittaako viesti? – Viestinnän seuranta**

Viestintäkanaviemme kävijämääriä ja keskusteluja seuraamalla voimme arvioida tavoittavatko viestimme ihmisiä.